Gedagte vir die dag: Wanneer jy nie haastig is om te vergewe nieLukas 6:27 – “Jy moet jou vyande liefhê en bid vir die wat jou vervolg.” Die wêreld is nie altyd ŉ mooi plek om in te wees nie. Met CNN wat die wêreld in al sy smartlikheid na ons sitkamer en binnekamer toe bring, kan ons nie anders as om bewoë te wees oor wat alles op Gods aarde gebeur nie. Ons sien hoe mense mekaar met haat en wreedheid kasty. Vir ander word hulle reg op veiligheid en beskerming van hulle weggeruk deur misdadigers wat geen genade toon nie. En glo my dit gebeur nie net in Suid-Afrika nie. By ŉ onlangse begrafnis van ŉ kind wat in ŉ misdaadvoorval vermoor is, het die oupa van die dogtertjie langs die graf gestaan en gesê: “Ek gaan nie haastig wees om te vergewe nie.” Om sulke verfoeilike dade te vergeef skyn amper onmoonlik te wees. Met ons menslike instink wil ons sê: “Ek sal jou nooit vergewe nie!” Tog beveel God ons om dit te doen. Wat is vergifnis? Dis is ŉ besluit – ŉ geloofskeuse in opdrag van God – om nie iemand se sonde teen hom of haar te hou nie. “Maar Here, U weet nie hoe erg dit vir my is nie!” skree ons ten hemele. God weet juis hoe erg dit is; Hy het sy Seun wat elke oortreding van die mensdom op hom geneem het, sien sterf aan ŉ kruis – sy Seun wat self gesê het: “Jy moet jou vyande liefhê en bid vir die wat jou vervolg” Lukas 6:27. Hoekom? Hoekom is dit so belangrik vir God dat ons moet vergewe wanneer alles binne in ons skree: “Ek sal jou nooit vergewe nie!” Ons het geen keuse as om te vergewe nie omdat haat die kiem van ons eie vernietiging in hom dra. Aartsbiskop Tutu stel sy perspektief op vergifnis so: “Om te vergewe is nie noodwendig ŉ onselfsugtige daad nie. Dis waarskynlik die beste vorm van eiebelang,” want om te weier om te vergewe gee die persoon wat jou te na gekom het ŉ houvas op jou omdat hy jou met haat en woede vul. En so word jy ŉ dubbele slagoffer. Gebed:Here leer ons om in ŉ ongenadige wêreld waar die wet van ŉ oog vir ŉ oog, en ŉ tand vir ŉ tand geld, die voorbeeld van u Seun wat ter wille van ons oortredinge aan ŉ kruis gesterf het na te volg. Amen Bron: Bybelgenootskap van Suid-Afrika,Vers-‘n-dag